b'\n_START_ARTICLE_\nMuotkavaara\n_START_PARAGRAPH_\nMuotkavaara (norj. Krokfjellet, ven. \xd0\x9c\xd1\x83\xd0\xbe\xd1\x82\xd0\xba\xd0\xb0\xd0\xb2\xd0\xb0\xd0\xb0\xd1\x80\xd0\xb0 tai \xd0\x9c\xd1\x83\xd0\xbe\xd1\x82\xd0\xba\xd0\xb0\xd0\xb2\xd0\xb0\xd1\x80\xd0\xb0, pohjoissaameksi Muotkev\xc3\xa1rri, inarinsaameksi Myetkiv\xc3\xa4\xc3\xa4ri) on vaara Suomen, Norjan ja Ven\xc3\xa4j\xc3\xa4n rajalla. Suomen puolella se kuuluu Inarin, Norjassa Etel\xc3\xa4-Varangin ja Ven\xc3\xa4j\xc3\xa4ll\xc3\xa4 Nikkelin kuntaan. Huippu on Norjan puolella ja noin 169 metri\xc3\xa4 korkea._NEWLINE_Saamenkieliset nimet viittaavat vesist\xc3\xb6jen v\xc3\xa4liseen kannakseen tai taipaleeseen (pohjoissaameksi muotke, inarinsaameksi myetki).\n_START_SECTION_\nRajapyykki\n_START_PARAGRAPH_\nMuotkavaaralla sijaitseva kolmen valtion rajapyykki (69\xc2\xb003\xe2\x80\xb206.9\xe2\x80\xb3N, 028\xc2\xb055\xe2\x80\xb245.5\xe2\x80\xb3E ) on rakennettu vuonna 1846. Se on kartiomainen kivipyykki, jonka huipulle on asetettu betoninen kolmisivuinen pyramidi vuonna 1945. Valkoisen pyramidin sivuilla on tekstit \xe2\x80\x9dSUOMI MUOTKAVAARA\xe2\x80\x9d, \xe2\x80\x9dNORGE KROKFJELLET\xe2\x80\x9d ja \xe2\x80\x9d\xd0\xa0\xd0\x9e\xd0\xa1\xd0\xa1\xd0\x98\xd0\xaf \xd0\x9c\xd0\xa3\xd0\x9e\xd0\xa2\xd0\x9a\xd0\x90\xd0\x92\xd0\x90\xd0\x90\xd0\xa0\xd0\x90\xe2\x80\x9d. Rajapyykill\xc3\xa4 kohtaa kolme aikavy\xc3\xb6hykett\xc3\xa4: Moskovan aika (UTC+3) Ven\xc3\xa4j\xc3\xa4ll\xc3\xa4, It\xc3\xa4-Euroopan aika (UTC+2) Suomessa ja Keski-Euroopan aika (UTC+1) Norjassa._NEWLINE_Rajapyykin paikka perustuu Norjan ja Ven\xc3\xa4j\xc3\xa4n rajank\xc3\xa4yntiin (1826) sek\xc3\xa4 Suomen ja Ven\xc3\xa4j\xc3\xa4n rajanj\xc3\xa4rjestelyyn (1833), jonka mukaan Suomen ja Ven\xc3\xa4j\xc3\xa4n raja kohtaa Norjan rajan \xe2\x80\x9dMutkavaaralla\xe2\x80\x9d. Rajamerkin hoidosta on kolmenv\xc3\xa4linen sopimus vuodelta 1953._NEWLINE_Petsamon kuuluessa Suomeen 1920\xe2\x80\x931944 pyykki oli osa Suomen ja Norjan kahdenv\xc3\xa4list\xc3\xa4 rajaa. Kolmen valtion rajapyykki siit\xc3\xa4 tuli 1944 Moskovan v\xc3\xa4lirauhansopimuksen my\xc3\xb6t\xc3\xa4. Rajan kulku pyykilt\xc3\xa4 muuttui viel\xc3\xa4, kun Suomi joutui myym\xc3\xa4\xc3\xa4n J\xc3\xa4niskosken\xe2\x80\x93Niskakosken alueen Neuvostoliitolle 1947. Sen seurauksena Suomen ja Ven\xc3\xa4j\xc3\xa4n raja suuntautuu Muotkavaaran pyykilt\xc3\xa4 lounaaseen.\n_START_SECTION_\nRetkeily\n_START_PARAGRAPH_\nMuotkavaara kuuluu Norjan puolella Yl\xc3\xa4-Paatsjoen kansallispuistoon (norj. \xc3\x98vre Pasvik nasjonalpark). Suomen puolella l\xc3\xa4hist\xc3\xb6lle ulottuu V\xc3\xa4ts\xc3\xa4rin er\xc3\xa4maa-alue._NEWLINE_Kolmen valtion rajapyykin luona voi vierailla jalan, Suomen puolelta sinne p\xc3\xa4\xc3\xa4see Norjan rajan ja Ven\xc3\xa4j\xc3\xa4n vastaisen rajavy\xc3\xb6hykkeen v\xc3\xa4liin j\xc3\xa4\xc3\xa4v\xc3\xa4\xc3\xa4 polkua pitkin. Norjan Grensefossista on pyykille noin viiden kilometrin k\xc3\xa4velymatka._NEWLINE_Suomen ja Norjan rajan ylitt\xc3\xa4minen on sallittu, mutta rajapyykin kiert\xc3\xa4minen Ven\xc3\xa4j\xc3\xa4n puolelle on kielletty\xc3\xa4, sill\xc3\xa4 paikalla ei ole vahvistettua rajanylityspaikkaa Ven\xc3\xa4j\xc3\xa4lle kummastakaan naapurimaasta. Luvattomasta rajanylityksest\xc3\xa4 on rangaistu liev\xc3\xa4n\xc3\xa4 valtionrajarikoksena.\n_START_SECTION_\nTiehanke\n_START_PARAGRAPH_\nNellim-Paatsjoen kyl\xc3\xa4yhdistys on vuonna 2007 ehdottanut noin 10\xc2\xa0km:n pituisen mets\xc3\xa4autotien rakentamista Kessin mets\xc3\xa4autotielt\xc3\xa4 Muotkavaaran alueelle l\xc3\xa4helle Norjan rajaa.'